Washington 19. marca (TASR) - Pomocou špeciálneho inštrumentu v ďalekohľade VLT (Very Large Telescope) stojacom v Chile nahliadol medzinárodný tím astronómov cez tmavý prachový pás hrubý až 3000 svetelných rokov, ktorý prechádza stredom galaxie Centaurus A. Pozorovania priniesli niekoľko prekvapení. Centaurus A (katalógové označenie NGC 5128) sa nachádza asi 11 miliónov svetelných rokov od Zeme. V roku 1847 ju objavil britský astronóm John Herschel. Vtedy ešte nevedel, že fascinujúci vzhľad galaxie spôsobuje závoj z prachových častíc v jej centre, ktorý je pre svetlo takmer nepriepustný. Z najnovších pozorovaní galaxie získali vedci prekvapujúce údaje. Napríklad jej jadro váži 200-miliónkrát viac než naše Slnko. To je príliš veľa na to, aby ho tvorili normálne hviezdy. Astronómovia preto usúdili, že v centre Centauru A musí byť supermasívna čierna diera. Prachový závoj NGC 5128 je pravdepodobne výsledkom zrážky gigantickej eliptickej galaxie s menšou špirálovou galaxiou. Cez túto bariéru k nám zatiaľ neprenikli skoro žiadne informácie o centre galaxie. Už na záberoch Hubblovho vesmírneho teleskopu (HST) z roku 1997 je v centre galaxie vidieť tenký plynný disk, ktorý by mohol byť hmotou nasávanou do čiernej diery. Tento rýchlo rotujúci disk sa nachádza aj na infračervených záberoch VLT, ktoré urobili vedci z Talianska, Británie a USA. Existencia disku a veľká hmotnosť jadra podľa nich potvrdzuje domnienku, že v centre galaxie Centaurus A pulzuje supermasívna čierna diera.